**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL SUTIKIMO PERIMTI VALSTYBĖS TURTĄ“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant perimti savivaldybės nuosavybėn valstybei nuosavybės teise priklausantį nekilnojamąjį turtą – krantines su joms priklausančiais inžineriniais statiniais ir inžineriniais tinklais. Šiuo metu minimą turtą patikėjimo teise valdo Valstybės įmonė Klaipėdos valstybinio jūrų uosto direkcija (toliau – Uosto direkcija).

**2. Projekto rengimo priežastys ir kuo remiantis parengtas sprendimo projektas.**

2020-03-20 Uosto direkcija raštu Nr. UD-9.1.4E-606 „Dėl sprendimo perimti turtą“ kreipėsi į Klaipėdos miesto savivaldybės administraciją, siūlydama perimti Danės upės krantines ir dalį uosto krantinių su joms priklausančiais inžineriniais statiniais (aikštelės, keliai) ir inžineriniais tinklais (lietaus nuotekų, vandentiekio) Klaipėdos miesto savivaldybės nuosavybėn.

Šiuo metu rengiamas Teritorijos tarp Danės upės, Naujosios Uosto g., Naujojo Sodo gatvės tęsinio ir Kuršių marių detalusis planas, kuriame ant Uosto direkcija priklausančio turto ir žemės planuojami įvairūs sprendiniai. Uosto direkcija mano, kad, siekiant sudaryti galimybę įgyvendinti detaliajame plane numatytus sprendinius bei matant, kad šalia piliavietės esantis jos turtas labiau priskirtinas miesto funkcijoms užtikrinti ir visuomenės poreikiams tenkinti. Pagal rengiamą detalųjį planą numatyta, kad prie krantinių Nr. 24 ir 25 esanti teritorija bus viešojo naudojimo skirta miesto gyventojų poreikiams tenkinti bei patekimui prie Kuršių marių užtikrinti.

Pagal Klaipėdos miesto savivaldybės administracijos direktoriaus 2013-09-18 įsakymu Nr. AD1-2278 patvirtinto Teritorijos tarp Pilies gatvės, Akcinės bendrovės „Baltijos“ laivų statyklos, uosto akvatorijos ir Danės upės, Klaipėdoje, detaliojo plano sprendinius krantinės nuo Nr. 40 iki 47 ir nuo Nr. 52 iki 53 numatytos jachtų ir mažųjų laivų saugojimui. Teritorija prie krantinių Nr. 54-58 numatyta prekybos, paslaugų, pramogų objektų naudojimui. Pagal patvirtintą detalųjį planą teritorijos prie Danės upės krantinių bei uosto akvatorijos krantinių Nr. 40-58 numatytos kaip viešųjų erdvių teritorijos.

Perėmusi nurodytas krantines bei joms priklausančius inžinerinius statinius savivaldybė galės jas naudoti turizmo plėtrai, gyventojų poilsio organizavimui, užtikrinti viešųjų erdvių atvėrimą ir gyventojų patekimą prie vandens, tinkamą jų pritaikymą pagal detaliųjų planų sprendinius.

Šis turtas bus naudojamas įgyvendinti savarankiškoms savivaldybės funkcijoms – gyventojų poilsio organizavimui, sąlygų verslo ir turizmo plėtrai sudarymui bei šios veiklos skatinimui.

Nurodytas turtas, jį perėmus savivaldybės nuosavybėn, bus perduotas valdyti, naudoti ir disponuoti patikėjimo teise Klaipėdos miesto savivaldybės administracijai. Šis Savivaldybės tarybos sprendimas reikalingas LR Vyriausybės nutarimo projektui rengti.

**3. Kokių rezultatų laukiama.**

Perėmus minėtą turtą savivaldybės nuosavybėn, jis būtų naudojamas savivaldybės funkcijų vykdymui.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui papildomos lėšos nereikalingos.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – savivaldybei perduodamas nekilnojamasis turtas.

Teikiame svarstyti šį sprendimo projektą.

PRIDEDAMA:

1. 2020-03-20 Uosto direkcijos raštas Nr. UD-9.1.4E-606, 5 lapai;

2. 2013-09-18 įsakymas Nr. AD1-2278 ir detaliojo plano brėžiniai, 5 lapai.

Turto valdymo skyriaus vedėjas Edvardas Simokaitis